Uredba Komisije (ES) št. 2454/97

z dne 10. decembra 1997

o določitvi podrobnih pravil za izvajanje Uredbe Sveta (ES) št. 2494/95 glede minimalnih standardov za kakovost ponderiranja HICP

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin [1] ter zlasti členov 4 in 5(3) Uredbe,

po posvetovanju z Evropskim monetarnim inštitutom,

ker se na podlagi člena 5(1)(b) Uredbe (ES) št. 2494/95 od vsake države članice zahteva, da pripravi harmonizirani indeks cen življenjskih potrebščin (HICP), začenši z indeksom za januar 1997;

ker Uredba Komisije (ES) št. 1749/96 [2] določa začetne ukrepe za izvajanje Uredbe (ES) št. 2494/95;

ker so za zagotavljanje primerljivosti ter vzdrževanje zanesljivosti in ustreznosti HICP potrebni nadaljnji izvedbeni ukrepi v skladu s členom 5(3) Uredbe (ES) št. 2492/95; ker bi navedeni izvedbeni ukrepi morali biti sprejeti, kar najbolj upoštevajoč učinek glede na vložena sredstva, skladno s členom 13 navedene uredbe;

ker člen 8(3) Uredbe (ES) št. 2494/95 zahteva ponderiranje HICP, ki mora biti ažurirano tako pogosto, da se izpolni zahteva po primerljivosti, vendar pa izvedba anket o potrošnji gospodinjstev ni potrebna več kakor enkrat v petih letih, razen v državah članicah, v katerih je ugotovljeno, da je zaradi sprememb v strukturi potrošnje potrebno pogostejše izvajanje raziskav; ker so indeksi cen življenjskih potrebščin, iz katerih so izpeljani ponderji HICP, ažurirani različno pogosto, rezultat tega pa je lahko, da HICP, pripravljeni na njihovi podlagi, ne izpolnjujejo zahteve po primerljivosti iz člena 4 te uredbe; ker je potrebno operativno merilo neprimerljivosti, da se ugotovi, katero ponderiranje je treba ažurirati, da se zagotovi primerljivost;

ker člen 9 Uredbe (ES) št. 2494/95 zahteva, da so indeksi cen HICP vrste Laspeyres; ker se ob spremembi relativnih cen različnega blaga in storitev lahko toliko spremeni struktura izdatkov potrošnikov, da je treba ponderje ustreznih izdatkovnih skupin in zlasti njihovih količin sproti dopolniti za zagotovitev njihove ustreznosti;

ker bi morali na podlagi člena 4 Uredbe (ES) št. 1749/96 pripravljati HICP tako, da vključujejo spremembe cen na novo pomembnega blaga in storitev;

ker ta uredba od držav članic ne bi smela zahtevati izvajanja novih statističnih anket;

ker so ukrepi, predvideni s to uredbo, v skladu z mnenjem Odbora za statistični program,

SPREJELA NASLEDNJO UREDBO:

Člen 1

Cilj

Cilj te uredbe je zagotoviti izračunavanje HICP z uporabo ponderjev, ki so zadosti zanesljivi in ustrezni za namene mednarodnih primerjav.

Člen 2

Opredelitev pojmov

V tej uredbi se "referenčno obdobje ponderacije" HICP opredeli kot 12-mesečno obdobje potrošnje ali izdatkov, na podlagi katerega se izdelajo ponderji za izračun najnovejšega podatka HICP. "Podindeksi" so opredeljeni v Uredbi Komisije (ES) št. 2214/96 [3].

Člen 3

Minimalni standardi za ponderiranje

1. Države članice pripravijo vsak mesec HICP z uporabo ponderjev, ki izražajo strukturo izdatkov potrošnikov v nekem referenčnem obdobju ponderacije, končanem v največ sedmih letih pred predhodnim decembrom.

2. Države članice vsako leto izvedejo revizijo ponderjev, zato da se zagotovi njihova zadostna zanesljivost in ustreznost za izpolnjevanje zahtev po primerljivosti iz člena 4 Uredbe (ES) št. 2494/95. Revizija se lahko omeji na ponderje na ravni podindeksov in njihovih glavnih sestavnih delov.

3. Pri reviziji države članice preverijo, ali je od začetka referenčnega obdobja ponderacije, ki je trenutno v uporabi, prišlo do kakršnih koli pomembnih sprememb v razvoju cen vsakega glavnega sestavnega dela HICP ali v trajnostnem razvoju trga vsake sestavne skupine.

4. Če zanesljiv dokaz kaže, da spremembe iz odstavka 3 nakazujejo spremembo ponderiranja, ki bi vplivala na spremembo v HICP za več kakor 0,1 odstotne točke v letnem povprečju, države članice ustrezno prilagodijo ponderacijo HICP. Države članice niso dolžne upoštevati sprememb, nastalih v dvoletnem obdobju do decembra pred revizijo.

5. Vse opravljene prilagoditve iz odstavka 4 izvedejo države članice najpozneje v indeksu za januar leta, ki sledi letu revizije.

Člen 4

Nadzor kakovosti

Za ovrednotenje skladnosti s to uredbo države članice pošljejo Komisiji (Eurostatu) na njeno zahtevo zadostne informacije o ponderjih, uporabljenih pri pripravi HICP, o uporabljenem referenčnem obdobju ponderacije, rezultate letne revizije in opravljene prilagoditve.

Člen 5

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. decembra 1997

Za Komisijo

Yves-Thibault de Silguy

Član Komisije

[1] UL L 257, 27.10.1995, str. 1.

[2] UL L 229, 10.9.1996, str. 3.

[3] UL L 296, 21.11.1996, str. 8.

--------------------------------------------------